SODBA SODIŠČA ZA USLUŽBENCE

EVROPSKE UNIJE (prvi senat)

z dne 16. julija 2015

Simona Murariu

proti

Evropskemu organu za zavarovanja in poklicne pokojnine (EIOPA)

„Javni uslužbenci — Osebje EIOPA — Začasni uslužbenec — Razpis prostega delovnega mesta — Zahteva po najmanj osemletnih poklicnih izkušnjah — Notranji kandidat, ki je že bil potrjen kot začasni uslužbenec po izteku poskusne dobe — Začasna razporeditev na novo delovno mesto, ki prinaša razvrstitev v višji naziv — Vsebinska napaka v razpisu prostega delovnega mesta — Umik ponudbe za zaposlitev — Uporaba splošnih izvedbenih določb — Posvetovanje z odborom uslužbencev — Legitimno pričakovanje“

Predmet:

Tožba, vložena na podlagi člena 270 PDEU, s katero S. Murariu v bistvu predlaga, prvič, razglasitev ničnosti odločbe z dne 24. februarja 2014, s katero je po njenem mnenju izvršni direktor Evropskega organa za zavarovanja in poklicne pokojnine (EIOPA) odpravil odločbo z dne 7. novembra 2013, s katero je bila začasno imenovana na delovno mesto, ki je bilo predmet razpisa prostega delovnega mesta, in razglasitev ničnosti odločbe z dne 24. julija 2014 o zavrnitvi njene pritožbe ter, drugič, naj se EIOPA naloži povračilo premoženjske in nepremoženjske škode, ki naj bi jo utrpela.

Odločitev:

Odločba z dne 24. februarja 2014 Evropskega organa za zavarovanja in poklicne pokojnine se razglasi za nično v delu, v katerem je: v pogodbenem razmerju ob kršitvi pridobljenih pravic in pogodbenih določil retroaktivno zavrnjena prijava S. Murariu za delovno mesto višjega strokovnjaka za poklicne pokojnine („senior expert on personal pensions“) in implicitno umaknjena ponudba za zaposlitev v okviru začasne zaposlitve, ki je bila dana 17. julija 2013 in jo je S. Murariu že sprejela; S. Murariu prikrajšana za upravičenost do plače, ki ustreza nazivu AD 8, v obdobju začasne zaposlitve od 16. septembra 2013 do 24. februarja 2014. V preostalem se predlogi za razglasitev ničnosti zavrnejo. Evropskemu organu za zavarovanja in poklicne pokojnine se naloži, da S. Murariu povrne premoženjsko škodo, ki jo je utrpela med 16. septembrom 2013 in 24. februarjem 2014, in sicer v višini razlike med plačama za naziva AD 6 in AD 8, skupaj z zamudnimi obrestmi, od 16. septembra 2013, po obrestni meri, ki jo za upoštevno obdobje določi Evropska centralna banka za glavne transakcije refinanciranja, povišani za dve točki. V preostalem se odškodninski zahtevki zavrnejo. Evropski organ za zavarovanja in poklicne pokojnine nosi svoje stroške, naloži pa se mu tudi plačilo stroškov S. Murariu.

Povzetek

Uradniki – Kadrovski predpisi – Splošne izvedbene določbe – Podpis predsednika upravnega odbora – Učinki (Kadrovski predpisi, člen 110) Uradniki – Začasni uslužbenci – Razpis prostega delovnega mesta – Predmet – Obveznost uprave, da navede zahtevane pogoje za delovno mesto – Obseg – Zavrnitev prijave zaradi neizpolnjevanja pogoja, ki ni bil naveden v razpisu prostega delovnega mesta, ki pa je naveden v splošnih izvedbenih določbah, ki se uporabljajo v postopku – Dopustnost – Pogoji (Kadrovski predpisi, člen 110) Uradniki – Kadrovski predpisi – Splošne izvedbene določbe – Postopek sprejetja – Obveznost uprave, da se posvetuje z odborom uslužbencev – Obseg – Meje (Kadrovski predpisi, člen 110) Uradniki – Načela – Varstvo legitimnih pričakovanj – Pogoji – Nezmožnost uveljavitve legitimnih pričakovanj glede ohranitve očitno nezakonitega akta Uradniki – Začasni uslužbenci – Akt, ki posega v položaj – Zaposlovanje – Umik ponudbe za zaposlitev po sprejetju izbranega kandidata – Nezakonitost (Kadrovski predpisi, člena 90 in 91; pogoji za zaposlitev drugih uslužbencev, člena 14 in 47) Uradniki – Začasni uslužbenci – Zaposlovanje – Poskusna doba – Notranji kandidat, ki je že bil potrjen kot začasni uslužbenec po izteku poskusne dobe – Razporeditev na novo delovno mesto, ki prinaša razvrstitev v višji naziv – Dodelitev nove poskusne dobe – Dopustnost (Pogoji za zaposlitev drugih uslužbencev, člena 10 in 14) Uradniki – Začasni uslužbenci – Zaposlovanje – Razvrstitev v naziv – Notranji kandidat, ki je že bil potrjen kot začasni uslužbenec – Začasna razporeditev na novo delovno mesto, ki prinaša razvrstitev v višji naziv – Retroaktivna razvrstitev po koncu šestmesečnega poskusnega obdobja – Nedopustnost